## Pravilnik o sastavu i načinu rada zdravstvene komisije za utvrđivanje sposobnosti radnika na poslovima ovlaštene službene osobe u Ministarstvu unutarnjih poslova i Ministarstvu pravosuđa i uprave

### NN 8/1993 (23.1.1993.), Pravilnik o sastavu i načinu rada zdravstvene komisije za utvrđivanje sposobnosti radnika na poslovima ovlaštene službene osobe u Ministarstvu unutarnjih poslova i Ministarstvu pravosuđa i uprave

# MINISTARSTVO UNUTARNJIH POSLOVA

Na temelju članka 106. stavak 1. Zakona o mirovinskom i invalidskom
osiguranju ("Narodne novine", br. 26/83, 5/86, 42/87, 34/89,
57/89, 40/90 i 9/91), ministar unutarnjih poslova u suglasnosti s ministrom
pravosuđa i uprave donosi

## PRAVILNIK

### o sastavu i načinu rada zdravstvene komisije za utvrđivanje sposobnosti radnika na poslovima ovlaštene službene osobe u Ministarstvu unutarnjih poslova i Ministarstvu pravosuđa i uprave

Članak 1.

Sposobnost radnika na poslovima ovlaštenih službenih osoba u Ministarstvu
unutarnjih poslova kao i u Ministarstvu pravosuđa i uprave utvđuje Zdravstvena
komisija pri Ministarstvu unutarnjih poslova (u daljem tekstu: Zdravstvena
komisija).

Članak 2.

Radnici na poslovima iz članka 1. ovoga Pravilnika su radnici iz članka
30. Zakona o unutarnjim poslovima ("Narodne novine", broj: 29/91
- pročišćeni tekst, 73/91, 19/92, 33/92), članka 69. Zakona o izvršenju
sankcija izrečenih za krivična djela, privredne prijestupe i prekršaje
("Narodne novine", br. 21/74, 39/74, 15/88 i 19/90) te radnici
iz članka 103. Zakona o mirovinskom osiguranju ("Narodne novine",
br. 26/83, 5/86, 42/87, 34/89, 57/89, 40/90 i 9/91).

Članak 3.

Za utvrđivanje sposobnosti radnika na poslovima iz članka 2. ovoga Pravilnika
u prvom stupnju nadležna je Prvostupna zdravstvena komisija. Za rješavanje
povodom žalbe podnesene protiv rješenja donesenog u prvom stupnju, nadležna
je Drugostupna zdravstvena komisija. Predsjednike i članove zdravstvenih
komisija iz stavka 1. i 2. ovoga članka imenuje ministar unutarnjih poslova
uz suglasnost ministra pravosuđa i uprave.

Članak 4.

Zdravstvena komisija iz prethodnoga članka sastoji se od predsjednika
i najmanje tri liječnika specijalista - za neuropsihijatriju, ortopediju
i internu medicinu te radnika Ministarstva unutarnjih poslova. Kad komisija
utvrđuje sposobnost radnika Ministarstva pravosuđa i uprave radnici Ministarstva
unutarnjih poslova zamjenjuju se radnicima Ministarstva pravosuđa i uprave.
Prema potrebi, u sastav komisije mogu ući, osim liječnika - specijalista
navedenih u stavku 1. ovoga članka i liječnici drugih specijalnosti. Za
predsjednika komisije može biti imenovan isključivo liječnik. Član Prvostupne
zdravstvene komisije ne može biti istodobno i član Drugostupne zdravstvene
komisije.

Članak 5.

Radom Zdravstvene komisije rukovodi predsjednik. Zdravstvena komisija
može valjano odlučivati kad je u punom sastavu. Komisija odlučuje većinom
glasova. Član komisije može izdvojiti mišljenje, ali je dužan pismeno ga
obrazložiti.

Članak 6.

Predsjednik komisije odgovara za rad ministru unutarnjih poslova, odnosno
ministru pravosuđa i uprave. Predsjednik komisije podnosi jednom godišnje
ili na zahtjev ministra unutarnjih poslova, odnosno ministra pravosuđa
i uprave, izvješće o radu komisije kao i o okolnostima koje su od utjecaja
na nastajanje nesposobnosti djelatnika.

Članak 7.

Pripremu materijala za rad Prvostupne i Drugostupne zdravstvene komisije,
kao i druge administrativne poslove u svezi s radom ovih komisija vrši
tajnik komisije. Tajnika komisije imenuje ministar unutarnjih poslova.

Članak 8.

Postupak za utvrđivanje sposobnosti radnika na poslovima iz članka 2.
ovoga Pravilnika može pokrenuti nadležni liječnik, liječnička komisija,
radnik, rukovoditelj policijske uprave ili drugog odgovarajućeg organa
u kojem se radnik nalazi na radu, ministar unutarnjih poslova odnosno ministar
pravosuđa i uprave. Postupak se vodi putem nadležne službe za kadrovske
poslove.

Članak 9.

Zahtjevu za utvrđivanje sposobnosti radnika, pored potrebne medicinske
dokumentacije, prilažu se osobni podaci o radniku, njegovom stažu osiguranja
i stažu osiguranja s povećanim trajanjem te stručnoj spremi za vršenje
poslova koje obavlja kao i drugi potrebni podaci. Uz podatke iz stavka
1. ovoga članka, policijska uprava, odnosno organ u kojem radnik radi,
obavezna je Zdravstvenoj komisiji dostaviti i svoje mišljenje o podnesenom
zahtjevu, kao i drugim okolnostima koje su u svezi s radnom sposobnošću
radnika.

Članak 10.

Ako predsjednik Zdravstvene komisije utvrdi da dostavljena medicinska
dokumentacija i druga dokumentacija nije potpuna, predmet se vraća organu
u kojem radnik radi sa uputama za dopunu potrebne dokumentacije.

Članak 11.

Predsjednik komisije s nalazima, mišljenjima i ostalom medicinskom i
drugom dokumentacijom zakazuje sjednicu Prvostupne zdravstvene komisije
kad se radnik javi na pregled. Predsjednik komisije, prije zasjedanja komisije
i pregleda radnika, može zadužiti pojedinog člana komisije, da svestrano
razmotri predmet, te da u svojstvu izvjestitelja podnese komisiji izvješće
o zdravstvenom stanju radnika. Prije odlučivanja o sposobnosti radnika,
Prvostupna zdravstvena komisija obavlja neposredni pregled radnika. Prvostupna
zdravstvena komisija može, izuzetno, odlučivati o sposobnosti radnika na
temelju medicinske i druge dokumentacije kad se radnik nalazi na dužem
liječenju u stacionarnoj zdravstvenoj ustanovi, u drugoj zdravstvenoj ustanovi
ili kad se ne odazove na poziv komisije. Zdravstvena komisija može vršiti
pregled radnika i u njegovom stanu, zdravstvenoj ustanovi u kojoj se nalazi
na liječenju kao i u drugim mjestima u sjedištu ili izvan sjedišta komisije.
Pregled je svestran i vrše ga svi liječnici, članovi komisije.

Članak 12.

Po obavljenom pregledu izvršenom u smislu prethodnog članka, predsjednik
Zdravstvene komisije upoznaje ostale članove komisije sa zdravstvenom anamnezom,
podacima o glavnom oboljenju, odnosno povredama, o njihovom uzroku, o trajanju
bolovanja i vrstama liječenja, o rezultatima izvršenog pregleda, o utvrđenom
zdravstvenom stanju i eventualnim tjelesnim oštećenjima. Istodobno, predsjednik
Zdravstvene komisije upoznaje članove komisije i s prognozom zdravstvenog
stanja radnika. Na temelju utvrđenog stanja Zdravstvena komisija donosi
rješenje u prvom stupnju o sposobnosti radnika za obavljanje poslova iz
članka 2. ovoga Pravilnika. Rješenje potpisuje predsjednik. Sposobnost
radnika ocjenjuje se jednom od ocjena:

- sposoban

- nesposoban

- postoji preostala radna sposobnost.

Članak 13.

Rješenje kojim je ocijenjena radnikova sposobnost za vršenje poslova
iz članka 2. ovoga Pravilnika dostavlja se radniku, policijskoj upravi
u kojoj radi, Ministarstvu unutarnjih poslova odnosno Upravi za izvršenje
kaznenih i prekršajnih sankcija Ministarstva pravosuđa i uprave te Ministarstvu
pravosuđa i uprave.

Članak 14.

O žalbi na rješenje Prvostupne zdravstvene komisije rješava Drugostupna
zdravstvena komisija. Žalba se podnosi putem Prvostupne zdravstvene komisije
ili neposredno Drugostupnoj zdravstvenoj komisiji. Rok za žalbu je 15 dana
od dana primitka rješenja. Rješenje Drugostupne zdravstvene komisije je
konačno.

Članak 15.

Drugostupna zdravstvena komisija odlučuje, u pravilu, na temelju dokumentacije
pribavljene od Prvostupne zdravstvene komisije. Ukoliko utvrdi da je potrebno,
može prije donošenja odluke i sama izvršiti neposredni pregled žalitelja.
Sposobnost se ocjenjuje na način utvrđen člankom 12. stavak 3. ovoga Pravilnika.

Članak 16.

Ukoliko je radnik oglašen nesposobnim ili je ocijenjeno da postoji preostala
radna sposobnost za vršenje poslova ovlaštene službene osobe, postupak
za utvrđivanje preostale radne sposobnosti pokreće policijska uprava, Ministarstvo
unutarnjih poslova odnosno Uprava za izvršenje kaznenih i prekršajnih sankcija
Ministarstva pravosuđa i uprave i Ministarstvo pravosuđa i uprave kod nadležne
područne službe Republičkog fonda mirovinskog i invalidskog osiguranja
radnika Hrvatske.

Članak 17.

Nakon utvrđene preostale radne sposobnosti iz članka 16. ovoga Pravilnika,
na prijedlog službe nadležne za kadrovske poslove Zdravstvena komisija
će ovlaštenu službenu osobu kod koje je utvrđena preostala radna sposobnost
s utvrđenim psihofizičkim oštećenjima koja su posljedica učešća u domovinskom
ratu ili drugih borbenih aktivnosti, a nastala su vršenjem ili povodom
vršenja službe, ocijeniti sukladno kategorijama iz Pravilnika o psihičkim
i fizičkim i zdravstvenim sposobnostima koje moraju ispunjavati izvršitelji
na poslovima ovlaštene službene osobe Ministarstva unutarnjih poslova.
Zdravstvena komisija će po potrebi, a na prijedlog nadležne službe za kadrovske
poslove, odnosno Uprave za izvršenje kaznenih i prekršajnih sankcija Ministarstva
pravosuđa i uprave, ocijeniti i zvan kriterija iz navedenog Pravilnika
da li je osoba iz stavka 1. ovoga članka sposobna obavljati poslove ovlaštene
službene osobe na radnim mjestima: operativnih evidencija, radiotelegrafije,
kriptozaštite, dežurstva, ovlaštenim radnim mjestima na skladišnim poslovima,
rukovatelja ubojitom opremom i naoružanjem, te sva ostala radna mjesta
ovlaštenih službenih osoba koja se vrše u zatvorenom prostoru s ograničenim
kretanjem.

Članak 18.

Troškove rada Zdravstvene komisije snose razmjerno Ministarstvo unutarnjih
poslova i Ministarstvo pravosuđa i uprave.

Članak 19.

Visinu naknade za rad članova komisife utvrđuje ministar unutarnjih
poslova u suglasnosti s ministrom pravosuđa i uprave.

Članak 20.

Ukoliko ovim Pravilnikom nije drugačije određeno, na postupak zdravstvenih
komisija predviđenih ovim Pravilnikom, primjenjuju se propisi o organizaciji,
sastavu i radu stručnih organa vještačenja, utvrđenih Zakonom o mirovinskom
i invalidskom osiguranju.

Članak 21.

Sudionici domovinskog rata koji su do stupanja na snagu ovoga Pravilnika
već ocijenjeni ocjenom nesposoban za obavljanje poslova ovlaštenih službenih
osoba mogu pokrenuti postupak po članku 17. stavak 2. ovoga Pravilnika.

Članak 22.

Danom stupanja na snagu ovoga Pravilnika prestaje važiti Pravilnik o
sastavu i radu komisije za utvrđivanje nesposobnosti radnika za vršenje
određenih poslova u organima unutrašnjih poslova i organima pravosuđa ("Narodne
novine", broj 26/73).

Članak 23.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-65-27339/1-92

Zagreb, 31. prosinca 1992.

Ministar unutarnjih poslova

**Ivan Jarnjak, v. r.**

Pravilnik, NN 8/1993-87